Αθήνα, 14 Ιανουαρίου 2019

**ΔΕΛΤΙΟ ΤΥΠΟΥ**

**Έκθεση Αφίσας**: **ο 20ος αιώνας μέσα από τις διαφημίσεις στα περιοδικά του ΤΕΕ**

Στο πλαίσιο της διοργάνωσης «Αθήνα 2018 Παγκόσμια Πρωτεύουσα Βιβλίου» του δήμου Αθηναίων, μέγας δωρητής της οποίας είναι το **Ίδρυμα Σταύρος Νιάρχος**, το **Τεχνικό Επιμελητήριο Ελλάδας - ΤΕΕ** διοργανώνει **Έκθεση Αφίσας** με θέμα «**Ο 20ος αιώνας μέσα από τις διαφημίσεις στα περιοδικά του ΤΕΕ**», από **16 έως 31 Ιανουαρίου 2019**, στο χώρο της **Βιβλιοθήκης ΤΕΕ** (Λέκκα 23-25, 10562 Αθήνα, στην περιοχή του Συντάγματος).

Ο **Πρόεδρος του ΤΕΕ Γιώργος Στασινός** δήλωσε:

«Η Ιστορία της χώρας μας στον 20ο αιώνα είναι μια ιστορία επιτευγμάτων, ιδίως στον τεχνικό τομέα. Μέσα σε έναν αιώνα περάσαμε από την εποχή των εμπειροτεχνών στον αιώνα της γνώσης και της επιστήμης. Οι Έλληνες Μηχανικοί στήριξαν όσο λίγοι την ανάπτυξη της χώρας, την εκβιομηχάνιση, τον εξηλεκτρισμό. Παράγουμε και χτίζουμε πάνω στις βάσεις που έθεσαν οι μηχανικοί στη χώρα μας τον 20 αιώνα. Αυτά τα επιτεύγματα της μηχανικής, όπως καταγράφονται μέσα από μια εφαρμοσμένη τέχνη, τη τεχνική διαφήμιση στα περιοδικά του ΤΕΕ, αποφασίσαμε να μοιραστούμε με όλους σε μια έκθεση που νομίζω ότι έχει πολύ μεγάλο ενδιαφέρον και θα προκαλέσει συζητήσεις και γόνιμους προβληματισμούς τόσο για το χθες όσο, κυρίως, για το σήμερα και το αύριο».

Πιο αναλυτικά, η **Βιβλιοθήκη του ΤΕΕ** δημιούργησε βάση δεδομένων με την ονομασία «Διαφημίσεις σε ελληνικά τεχνικά περιοδικά», η οποία περιλαμβάνει περίπου 3.000 διαφημίσεις από τα περιοδικά Έργα, Τεχνικά Χρονικά και Ενημερωτικό Δελτίο ΤΕΕ. Η πρόσβαση είναι ελεύθερη από τη διεύθυνση <http://teediaf.omeka.net>.

Επιλεγμένες διαφημίσεις της παραπάνω βάσης αποτελούν αντικείμενο της Έκθεσης Αφίσας με τίτλο: «Ο 20ος αιώνας μέσα από τις διαφημίσεις στα περιοδικά του ΤΕΕ». Η έκθεση αυτή θα φιλοξενηθεί στον χώρο της Βιβλιοθήκης. Μέσα από την έκθεση αποτυπώνεται η εξέλιξη της τεχνολογίας και των τεχνικών επαγγελμάτων στον 20ο αιώνα και αντανακλώνται οι οικονομικοπολιτικές συνθήκες της εποχής, οι κοινωνικές σχέσεις και άλλα «παράπλευρα» ζητήματα της κοινωνικής και πολιτιστικής μας ζωής.

Οι οκτώ θεματικές ενότητες που προβάλλονται είναι:

* Τεχνολογίες εποχής,
* Κτίρια,
* Βιομηχανικές εγκαταστάσεις,
* Κατασκευαστές εργοστασίων,
* Ηλεκτρισμός στην Ελλάδα (ΗΕΑΠ-ΔΕΗ),
* Οι μηχανικοί στον πόλεμο,
* Η τέχνη στη διαφήμιση
* Το χιούμορ στη διαφήμιση.

Έτσι, ο επισκέπτης θα έχει την ευκαιρία να δει, μεταξύ άλλων, διαφημίσεις ραδιοφώνων, τηλεφωνικών εγκαταστάσεων, γραφομηχανών, ηλεκτρονικών υπολογιστών, μηχανημάτων τεχνικών έργων, οργάνων μέτρησης.

Η Βιβλιοθήκη του Τεχνικού Επιμελητηρίου Ελλάδας περιμένει τους επισκέπτες να ανακαλύψουν - μέσα από την περιήγηση στην Έκθεση Αφίσας που διοργανώνει – πώς αποτυπώνεται η κοινωνική, οικονομική, πολιτιστική και τεχνολογική εξέλιξη της χώρας στον 20ο αιώνα.

**Χώρος:**

Βιβλιοθήκη Τεχνικού Επιμελητηρίου Ελλάδας, Λέκκα 23-25, 10562 Αθήνα

**Ώρα:**

Δευτέρα και Πέμπτη 8:00 έως 20:00, Τρίτη, Τετάρτη και Παρασκευή 8:00 έως 15:00

**Γλώσσα Διεξαγωγής:**

Ελληνικά

**Όροι συμμετοχής:**

Ελεύθερη είσοδος

Το πρόγραμμα της διοργάνωσης Αθήνα 2018-Παγκόσμια Πρωτεύουσα Βιβλίου του δήμου Αθηναίων υλοποιείται χάρη στη στήριξη και των δωρητών: Μέγας δωρητής είναι το **Ίδρυμα Σταύρος Νιάρχος**. Χρυσοί δωρητές είναι το **Ίδρυμα Ι. Λάτση** και η εταιρία **Core Α.Ε.** Δωρητές είναι το **Ίδρυμα Ωνάση**, το **Κοινωφελές Ίδρυμα Κοινωνικού και Πολιτιστικού Έργου (ΚΙΚΠΕ)**, το **Ίδρυμα Α. Κ. Λασκαρίδη** και ο **Οργανισμός Συλλογικής Διαχείρισης Έργων Λόγου (ΟΣΔΕΛ)**. Πολύτιμοι υποστηρικτές είναι η **Aegean Airlines**, ο **Διεθνής Αερολιμένας Αθηνών** και η εταιρία **Σταθερές Συγκοινωνίες (ΣΤΑΣΥ)**.